Na podlagi 4. člena Pravilnika o postopku izvedbe participativnega proračuna v Občini Piran (Uradni list RS št. 109/2023) in Sklepa Občinskega sveta Občine Piran o začetku priprave participativnega proračuna v Občini Piran za leto 2026 (sklep št. 410-4/2023 z dne 28.2.2024) Župan Občine Piran Andrej Korenika objavljam naslednji

**JAVNI POZIV ZA ODDAJO PROJEKTNIH PREDLOGOV OBČANK**

**IN OBČANOV OBČINE PIRAN za leto 2026**

**KAJ JE PARTICIPATIVNI PRORAČUN?**

Participativni proračun je sistem razporejanja dela proračunskega denarja tako, da pri odločanju o njegovi porabi sodelujejo neposredno občanke in občani občine. Občankam in občanom je na ta način omogočeno, da sami predlagajo in odločajo, kateri projekti so zanje pomembni in bi lahko prispevali k izboljšanju kakovosti bivanja v občini.

V proračunu Občine Piran za leto 2026 bo za participativni proračun namenjenih 160.000 EUR z vključenim DDV.

**NAMEN IN CILJI PARTICIPATIVNEGA PRORAČUNA**

S projektom »MOJ GLAS ZA MESTO IN VAS« želi Občina Piran občanke in občane vključiti v proces soodločanja pri razporejanju dela proračunskega denarja, pridobiti projektne predloge po meri občank in občanov ter hkrati izboljšati učinkovitost porabe skupnih sredstev, krepiti participacijo v domačem okolju ter izboljšati kakovost življenja v občini. Z javnim pozivom želi Občina Piran pridobiti projektne predloge na osmih območjih občine, ki bodo v naslednji fazi izbrani na podlagi glasovanja občank in občanov.

**OBMOČJA IZVAJANJA PARTICIPATIVNEGA PRORAČUNA**

Območja za podajo predlogov in glasovanje ter samo porazdelitev projektov so definirana na 8 območij. Vsaka Krajevna skupnost v Občini Piran bo eno zaokroženo območje.

* Območje 1: KS Piran
* Območje 2: KS Portorož
* Območje 3: KS Strunjan
* Območje 4: KS Lucija
* Območje 5: KS Sečovlje
* Območje 6: KS Sv. Peter
* Območje 7: KS Nova vas
* Območje 8: KS Padna

**Razpoložljiva sredstva za vsako območje so v višini do 20.000€ z vključenim DDV.**

**ODDAJA PREDLOGOV**

Občani in občanke s stalnim prebivališčem v občini Piran lahko oddajo projektne predloge na predvidenem obrazcu predlogov:

* preko spletne aplikacije na spletni strani Občine Piran.

Obrazec za oddajo projektnega predloga bo dostopen od 2.6.2025 na spletni strani Občine Piran:

* na spletu, na spletni strani www.piran.si,
* preko računalnika v vložišču Občine Piran v času uradnih ur in
* preko računalnika na sedežih Krajevnih skupnosti Občine Piran; KS Piran, KS Portorož, KS Lucija, KS Strunjan, KS Sečovlje, KS Sv. Peter, KS Nova vas, KS Padna v času uradnih ur.

Občankam in občanom bo zagotovljena pomoč pri izpolnjevanju obrazca. V mesecu juniju bo Občina organizirala predstavitve Participativnega proračuna po posameznih krajevnih

skupnostih, kjer bo podrobneje predstavljen participativni proračun in bila nudena pomoč pri

oblikovanju predlogov.

Projektni predlogi morajo biti oddani preko spletne aplikacije na spletni strani [www.piran.si](http://www.piran.si) do 2. 7. 2025, do 12. ure. Vse v roku, prejete projektne predloge bo evidentirala občinska uprava in jih predala naprej v obravnavo v zaključno oceno projekta.

**POGOJI ZA KANDIDIRANJE PROJEKTA**

Projektni predlog mora ustrezati naslednjim pogojem:

· projekt prispeva k uresničevanju javnega interesa na območju občine Piran,

· je takšne narave, da bo nosilec projekta lahko Občina Piran,

· je skladen z razvojnimi usmeritvami občine Piran, opredeljenimi z veljavnimi razvojnimi programi, s strategijami in programi razvoja posameznih področij,

· projekt bo izveden na območju občine,

· projekt še ni uvrščen v proračun občine in ne ustreza pogojem za nepovratna finančna sredstva, ki jih predlagatelji lahko pridobijo na rednih razpisih Občine Piran,

· je skladen z zakonodajo in veljavnimi občinskimi akti,

· je realno izvedljiv v proračunskem letu 2026,

· je predlagatelj pridobil verodostojen popis del oz. predračun,

· je finančno ovrednoten med 2.000 in 20.000 EUR z vključenim DDV.

Projektni predlog lahko vloži občanka ali občan, starejši od 15 let, s stalnim prebivališčem na območju Občine Piran. Projektni predlog lahko občanka ali občan vloži le za območje, v

katerem ima stalno prebivališče (na primer oseba, ki ima stalno bivališče na območju KS Piran, lahko vloži projektni predlog, ki se nanaša na območje KS Piran in ne za ostala območja).

**NAČIN IZVEDBE IZBORA PROJEKTOV**

Pravočasno prispele predloge bo preučila strokovna skupina ter nato komisija za participativni proračun, katero imenuje župan. Preverjanje skladnosti in izvedljivosti projektnih predlogov ter njihovo morebitno usklajevanje s predlagatelji bo potekalo okvirno do 15.8.2025.

V prvi fazi bo komisija za participativni proračun preverjala skladnost predlogov s pogoji,

izločeni bodo tisti predlogi, ki pogojev ne bodo izpolnjevali. Strokovna skupina na občini in Komisija za participativni proračun bo zlasti preverjala časovni, ekonomski, finančni, zakonodajni, zemljiško-knjižni vidik, kakor tudi vidik vzdržnosti predlaganega projekta.

Vsi predlogi, ki bodo ustrezali pogojem in bodo ocenjeni kot izvedljivi, bodo uvrščeni na

glasovanje in bodo javno objavljeni.

**GLASOVANJE**

Po potrditvi seznama projektnih predlogov bodo predlogi objavljeni na spletni strani Občine

Piran.

Glasovanje o projektnih predlogih bo potekalo od 11.9. do 21. 9. 2025. V predvidenem terminu bo možno glasovati:

* + preko spletne aplikacije na spletni strani občine Piran,
  + preko računalnika na sedežu občine v času uradnih ur in
  + preko računalnika na sedežih krajevnih skupnosti v času uradnih ur.

Po potrebi bodo natančnejši termini in lokacije za glasovanje objavljeni naknadno. Glasovali bodo lahko tisti občani in občanke, ki imajo stalno prebivališče v občini Piran in bodo na dan 11. 9. 2025 dopolnili vsaj 15 let. Vsak upravičenec za glasovanje ima pri glasovanju en glas, ki ga lahko nameni predlaganim projektnim predlogom iz svojega območja. Izglasovani projekti bodo javno objavljeni in do višine sredstev za posamezno območje participativnega proračuna uvrščeni v predlog proračuna Občine Piran za leto 2026, ki ga bo župan posredoval občinskemu svetu v obravnavo in sprejem.

**UMESTITEV IZGLASOVANIH IN IZBRANIH PROJEKTOV V PRORAČUN**

Po izvedbi glasovanja in pridobitvi uradnih rezultatov glasovanja, komisija za participativni

proračun razvrsti izglasovane projektne predloge ter jih potrdi kot izbrane glede na

razpoložljiva sredstva za posamezno območje.

Med izglasovane projekte za posamezno območje se umestijo projekti po vrsti glede na število prejetih glasov, dokler skupna vrednost projektov ne zapolni ali preseže predvidenega zneska 20.000 EUR za posamezno območje. Če imata dva ali več projektnih predlogov enako

število glasov in obeh oziroma vseh ni mogoče potrditi za izvedbo, o tem, kateri projektni predlog bo izveden, odloči komisija za participativni proračun.

Postopek potrjevanja se izvede za vsako območje posebej. Komisija za participativni proračun pripravi končni predlog projektov za uvrstitev v predlog proračuna Občine Piran za proračunsko leto 2026. Izvedbo projektov potrdi občinski svet s sprejemom proračuna.

Datum: 22. 5. 2025 Župan:

Številka: 410-4/2024 Andrej korenika